लखनऊ : राज्यसभा सांसद अमर सिंह के आजमगढ़ से चुनाव लड़ने की खबरों को नकारा है। अमर सिंह ने साफ किया है कि वह कोई चुनाव लड़ने नहीं जा रहे हैं। इतना ही नहीं उन्होंने कहा कि वह आने वाले लोकसभा चुनाव में पीएम नरेंद्र मोदी और मुख्यमंत्री योगी आदित्यनाथ की तरफ से धुंआधार प्रचार करेंगे। अमर सिंह ने अखिलेश यादव को बबुआ और मायावती को बुआ कहते हुए कहा कि वह उन्हें सपॉर्ट नहीं करेंगे। विधायक ने कहा था अमर सिंह लड़ें चुनाव हाल ही में योगी सरकार की ग्राउंड ब्रेकिंग सेरिमनी के दौरान अमर सिंह भगवाधारी कुर्ता पहनकर कार्यक्रम में पहुंचे थे। अमर सिंह को लेकर दिनभर चर्चाओं का बाजार गर्म रहा। वहीं पीएम मोदी भी अपने भाषण के दौरान बार-बार उनका नाम लेते रहे। इधर सुहैलदेव भारतीय समाज पार्टी (एसबीएसपी) के मुखिया और यूपी के कैबिनेट मंत्री ओमप्रकाश राजभर ने मंगलवार को कहा, 'अगर अमर सिंह आजमगढ़ से 2019 चुनाव लड़ना चाहते हैं और सीट हमारे कोटा के तहत आती है तो हम खुशी-खुशी उन्हें ऑफर करेंगे।' उन्होंने कहा कि एसबीएसपी के दरवाजे हमेशा उनके लिए खुले हैं। इस सीट से फिलहाल एसपी नेता मुलायम सिंह यादव सांसद हैं। अमर सिंह ने कहा नहीं लड़ेंगे चुनाव ओम प्रकाश राजभर के सीट ऑफर करने के बाद खबरें आईं कि अब अमर सिंह अगला लोकसभा चुनाव लड़ेंगे। इस पर गुरुवार को अमर सिंह ने ट्वीट करके सारी अटकलों पर विराम लगा दिया। उन्होंने ट्वीट किया कि वह अभी स्वतंत्र रूप से सांसद हैं और उनका अभी चार साल का कार्यकाल बाकी है। ऐसे में वह अपना कार्यकाल छोड़कर चुनाव नहीं लड़ेंगे। बुआ-बबुआ के खिलाफ योगी-मोदी को करेंगे सपॉर्ट अमर सिंह ने कहा कि आने वाले लोकसभा चुनाव में वह बुआ (मायावती) और बबुआ (अखिलेश यादव) के खिलाफ पीएम मोदी और सीएम योगी का समर्थन करेंगे। उन्होंने कहा कि वह मोदी और योगी के लिए आक्रामक चुनाव प्रचार भी करेंगे।